KTC มั่นใจ “ช็อปช่วยชาติ” มั่นใจยอดใช้จ่ายผ่านบัตรเพิ่มไม่ต่ำกว่า 20%
KTC จับมือพันธมิตรร้านค้า ขานรับ "ช็อปช่วยชาติ" มั่นใจยอดใช้จ่ายผ่านบัตรเพิ่มไม่ต่ำกว่า 20%
15 ธ.ค. 2559

นางพิทยา วรปัญญาสกุล รองประธานเจ้าหน้าที่บริหาร-ธุรกิจบัตรเครดิต บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทให้การสนับสนุนนโยบายช็อปช่วยชาติ มาตรการที่เปิดโอกาสให้ผู้บริโภคทั่วไปสามารถนำใบเสร็จการซื้อสินค้าและบริการมาลดหย่อนภาษีบุคคลธรรมดาวงเงินไม่เกิน 1.5 หมื่นบาท สำหรับการซื้อสินค้าในช่วงระหว่างวันที่ 14 – 31 ธันวาคม 2559 ด้วยการจับมือพันธมิตรร้านค้ามอบสิทธิพิเศษให้สมาชิกใช้คะแนนสะสม KTC Forever Rewards จำนวนเท่ากับยอดใช้จ่ายต่อ เซลส์สลิป แลกรับส่วนลดเพิ่ม 20% โดยไม่มีเงื่อนไขยอดใช้จ่ายขั้นต่ำและไม่จำกัดยอดในการแลกคะแนน (สำหรับร้านค้าและแบรนด์ที่ร่วมรายการตามเงื่อนไขที่กำหนด) ตั้งแต่วันนี้ – 31 ธันวาคม 2559
“ช่วงปลายปี 2558 รัฐบาลออกมาตรการกระตุ้นการใช้จ่ายระหว่างวันที่ 25-31 ธันวาคม ส่งผลให้ยอดการใช้จ่ายผ่านบัตรเครดิตเคทีซีปรับตัวสูงขึ้นถึง 20% สำหรับในปีนี้ เคทีซีจึงมั่นใจว่ายอดการใช้จ่ายผ่านบัตรฯ ในช่วงดังกล่าวจะปรับตัวสูงขึ้นไม่ต่ำกว่า 20% เช่นกัน”นางพิทยากล่าว
               
 